Referat

Bestyrelsesmøde - Kliplev Lokalråd
Kliplev Hallen, Tirsdag 26. Maj 2020
kl. 19.00 – ca. 20.30

1. **Velkomst, samt opsamling siden sidst**

Thorkil bød velkommen. Alle var mødt. Dette var det første fysiske bestyrelsesmøde siden den 11. marts.

Thorkil fortalte om forskellige tilskud, der er ydet til Kliplev-området siden sidst. Det drejer sig om:

* 4.500 kr. for indkøb af blomster m.m. i kummerne rundt om i byen – bl.a via donation fra en privat virksomhed i byen.

Om. kummerne fortalte Allan, at der ikke er meget plads til jord i kummerne, men det er vi opmærksomme på. De bliver brugt også til flagning

* 18.900 kr. til nye redskaber i Søgård Skov. Der er givet grønt lys fra Naturstyrelsen, men konkret opstilling af motionsredskaber og bænke kræver byggetilladelse fra kommunen. Den er ikke kommet endnu.

Vi blev enige om at søge den nye kommunale pulje på kr. 2.000,- til vedligehold af offentligt tilgængelige grønne arealer i lokalsamfundet. Der er mulighed for at få dækket nogle af de omkostninger, som frivillige har ved vedligehold af grønne arealer. Det gælder fx til drivmidler eller redskaber.

Søren påtog sig opgaven med at få søgt. Der er ansøgningsfrist 1. juli 2020.

1. **Planlægning af generalforsamling**
2. Dato for generalforsamling

Bestyrelsen fastsatte generalforsamlingsdatoen til den 18. juni 2020. Den gennemføres dog kun, hvis forsamlingsforbuddet på mere end 10 personer til den tid er ophævet.

Generalforsamlingen averteres på Facebook, og vi lægger en invitation til generalforsamlingen i medlemmernes postkasser senest den 4. juni. Søren udarbejder udkast til invitation.

Desuden sendes invitationen til generalforsamlingen til de af vore medlemmer, som vi har mailadresser på.

1. Dagsorden

Vi følger dagsordenen i henhold til vedtægterne. Thorkil spørger Dennis Wierper, om han i lighed med sidste år vil være dirigent ved generalforsamlingen.

c. Vedtægtsændringer

Bestyrelsen fremsætter forslag til vedtægtsændring (§ 9), hvorefter bestyrelsen fremover har minimum 7 medlemmer. Dertil foreslås, at der i ulige år vælges 3 personer og i lige år 4 personer til bestyrelsen.

Mht. ”Årets Klipling” valgte vi at udskyde det projekt til næste års generalforsamling.

1. Medlemsformidling og forløb

Eskild oplyste, at der pt. er 98 betalende medlemmer af Lokalrådet. Sidste år var vi 238, og der er derfor for mange medlemmer, der ikke har gentegnet sig..

Vi diskuterede på den baggrund, hvordan vi kan få de, der ikke har betalt kontingent for det nye år, til at gentegne sig.

Søren foreslog, at vi udvikler en video om lokalrådets arbejde. Heri skulle der med et glimt i øjet opfordres til at yde et medlemsbidrag.

Vi talte også om, at vi bør sikre en abonnementsordning a la PBS, så medlemmerne kan tilmelde sig automatisk kontingentopkrævning.

Eskild sender en liste over vore medlemmer til lokalrådet. Her krydser vi hver især af på listen over de medlemmer, som vi vil kontakte efterfølgende mhb. på, at de får sig gentegnet.

1. **Byfornyelsesprogrammets videre forløb - politisk**

Søren fortalte, at sagen er på dagsordenen ved et udvalgsmøde på Rådhuset den 4. juni 2020. For bestyrelsen er det vigtigt, at det er Kaspers oplæg, som vi jo har været inde over undervejs også bliver det, der behandles og vedtages. Der var lidt tvivl om den version, der skal til politisk behandling.

1. **Madpakkehuset og legeplads mv.**

Vi talte kort om, hvordan det sikres, at biler ikke kører helt hen til de nye faciliteter i skoven. En eller anden form for forhindring (sten, bom eller lignende) bør derfor etableres på stedet.

Søren foranlediger, at Mette fra Børn og unge-gruppen tager kontakt til Naturstyrelsen herom.

1. **Eventuelt**

Under dette punkt kom vi rundt om flere emner.

Status på LAR-projektet.
Den 27. maj offentliggøres en video til borgerne om projektets status. Vi så videoen fra Arwos sammen.

Der er flere steder i byen, hvor der fjernes bede, mens andre flyttes. De nye bede vil alle blive forsynet med rækværk. Der kommer senere ny asfalt rundt i hele byen.

Bestyrelsen udtrykte kritik af, at Arwos i alt for ringe grad har haft inddraget lokalrådet i LAR-projektet.

Spørgeundersøgelse fra Katrine
Vedr. den spørgeskemaundersøgelse, som vores landdistriktskoordinator har sendt til os, blev det oplyst, at vi hver især bør svare på den, og at den tager ca. 10 minutter at besvare.

Flagning om lørdagen

Bestyrelsen var glade for Sørens initiativ med flagning i Kliplev hver lørdag under Corona-krisen. Det har givet en stor og positiv imagevirkning.

Vi anbefalede, at der inden længe officielt meldes ud om, at flaghejsningen i forbindelse med Corona hver lørdag ophører – fordi samfundet nu er ved at genåbne lidt efter lidt.

Afkørsel 73

Eskil spurgte ind til status på Vejdirektoratets planer om opstilling af nye afkørselsskilte (med nr. 73) ved motorvej E45. Anders rykker Vejdirektoratet for svar.

DSB´s grønne arealer ved banegården

Anders tager fornyet kontakt til DSB med henblik på en afklaring om status for det grønne område ved banegården (der hvor den gamle banegårdsbygning engang lå).

Hastighedsnedsættelse på Bjerndrupvej?

Søren oplyste, at han har spurgt myndighederne om evt. planer for en hastighedsnedsættelse på Bjerndrupvej i tilknytning til motorvejen (fx 50 km, som foreslået af en borger). Vi afventer svar.

Evt. markedsføringsvideo

Søren foreslog, at lokalrådet på et tidspunkt tager initiativ til at lave en markedsføringsvideo om Kliplev.

Cirkus til Kliplev?
Eskild omtalte en henvendelse om evt. mulighed for at tiltrække et cirkus til byen. Der var ingen stemning for, at vi fra lokalrådets side engagerer os i det.

*\*\*\**

***KOMMENDE MØDER***

Torsdag **den 18. juni 2020** kl. 19.00 i Kliplev-Hallen: Generalforsamling

*Anm.: Næste bestyrelsesmøde finder sted umiddelbart i forlængelse af generalforsamlingen den 18. juni 2020. Her konstituerer den nye bestyrelse sig, og der fastsættes samtidig nye mødedatoer for bestyrelsens arbejde.*

 *Referent: Anders Jessen, sekretær*